ગુજરાતના વહીવટી તંત્રમાં સુપરપાવર કોણ છે તેની સચિવાલયમાં ચર્ચા શરૂ થઇ છે. હાલના ચીફ સેક્રેટરી ડો. જે.એન.સિંઘ પછીનું સ્થાન કોનું હશે તેના પર બધો મદાર છે. સિંઘ 2019ના મે મહિનામાં વયનિવૃત્ત થઇ રહ્યાં છે. તેમની નિવૃત્તિ પછી એવું હતું કે અનિલ મુકીમને રાજ્યના ચીફ સેક્રેટરી બનાવવામાં આવશે પરંતુ તેમણે ડેપ્યુટેશન પર દિલ્હી જવાનું પસંદ કર્યું છે તેથી તેમના ચાન્સ હવે રહ્યાં નથી, કારણ કે તેમની વય નિવૃત્તિ નવી દિલ્હીમાં જ પૂર્ણ થશે. મુકીમ ઓગષ્ટ 2020માં નિવૃત્ત થઇ રહ્યાં છે. બીજી તરફ સુજીત ગુલાટી હાલ ઉર્જા વિભાગના અધિક મુખ્ય સચિવનો હવાલો ધરાવે છે. બદલીઓના ચક્કરમાં તેમનું નામ પણ યાદીમાં આવી ગયું છે. મુકીમના ખાલી પડેલા સ્થાન પર અરવિંદ અગ્રવાલને હાલ તો વધારાનો હવાલો આપવામાં આવ્યો છે પરંતુ તેમની બદલી કાયમીરીતે નાણા વિભાગના અધિક મુખ્ય સચિવ તરીકે થઇ શકે છે. તેઓ હાલ ફોરેસ્ટ એન્ડ એનવાયર્નમેન્ટ ડિપાર્ટમેન્ટમાં છે. એક બાબત નક્કી છે કે સરકાર જેને નાણા વિભાગનો હવાલો આપશે તે રાજ્યના મુખ્યસચિવ બની શકે છે. આ પોસ્ટ માટે સુજીત ગુલાટી અને અરવિંદ અગ્રવાલનો ક્રમ આવે છે. જો તેમને કાયમી ચાર્જ આપી દેવામાં આવે તો સંભવ છે કે અરવિંદ અગ્રવાલ નવા ચીફ સેક્રેટરી બની શકે, કારણ કે સુજીત ગુલાટી નવેમ્બર 2019ના રોજ નિવૃત્ત થઇ રહ્યાં છે, એટલે કે સરકાર પાંચ છ મહિના માટે કોઇને ચીફ સેક્રેટરી બનાવે નહીં, તેથી અગ્રવાલના ચાન્સ વધી જાય છે. જો કે હજી જે.એન.સિંઘનો કાર્યકાળ 2019ના મે મહિના સુધી છે અને તે સમયમાં લોકસભાની ચૂંટણી આવવાની છે તેથી સિંઘને એક્સટેન્શન પણ મળી શકે છે.